Iti aldaw ti Agosto 22, 2013, naipaay dagiti AR (Acknowledgement Receipt) kadagiti Grantees tapno awatenda manipud iti natudingan nga establisimiento a mangted kadagiti gatad nga awaten ti tunggal maysa.
Naangay ti ababa a programa sakbayna iti Cabugao Cultural and Sports Complex, Brgy. Rizal, Cabugao, Ilocos Sur sa naited dagiti AR’s ket pinalagipan ni MSWD Officer Mrs. Lydia S. Gazmen dagiti umawat iti umisu a pannakayusar dagitoy a gatad ken ti panangannurotda kadagiti mainayon nga obligasionda iti pamiliada ken iti komunidadda.
Nakikaysa met ni SB Member Dr. Carlito S. Pano, Committee Chair on Social Services kadaytoy a taripnong ket impeksana met ti agtultuloy latta a napintas a panangannurot dagiti benepisiario kadagiti alagaden nga ituyang ti linteg iti benepisioda.
Kimmablaaw ken nagyaman ni Mayor Edgardo “Ediboy” S. Cobangbang, Jr. ta matulongan manen dagiti umili babaen kadaytoy a programa ti Gobierno Nasional nga ipatungpal ti DSWD ken ti LGU.
Impeksa pay ti Ama ti Ili ti ragsakna ta agtultuloy iti napintas a pannakaipatungpal ti programa ken ar-aramiden dagiti maseknan a benepisiario ti obligasionda kadagiti maawatda. Nagyaman pay ken kinablaawan ni Mayor Ediboy kadagiti Opisiales ti DSWD nga umay nangipagteng kadaytoy a dakkel a tulong a para kadagiti agkasapulan a pamilia iti programa a mangiyagpang ti kasasaad ti panagbiagda.
Nagpaay a Facilitator da Miss Aida S. Cueto, 4 P’s Focal Person, Municipal Link, Miss Jessie Ann O. Tabut, Municipal Link-Cabugao ken dagiti MSWDO Staff and Personnel iti pannakatarabay dagiti nagited ti AR sakbay a mapan awaten dagiti Beneficiaries dagiti gatad a para kadakuada. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn